**חוק וצדק** (בפולנית: **Prawo i Sprawiedliwość** או ***PiS***) היא המפלגה הגדולה בפרלמנט הפולני ומחזיקה מאז 2015 בשלטון. למפלגה ישנם 235 מושבים בסיים ו-48 בסנאט (על פי הבחירות הפרלמנטריות ב-2019 (אנ')). המפלגה חברה ב"השמרנים והרפורמיסטים האירופאים" בפרלמנט האירופי.

היסטוריה
--------

"חוק וצדק" נוסדה בשנת 2001 על ידי התאומים לך וירוסלב קצ'ינסקי. בבחירות 2005 תפסה את המקום הראשון עם 27.0% מהקולות, מה שהקנה לה 155 מתוך 460 מושבים בפרלמנט. והיא הרכיבה את הממשלה באמצעות קואליציה עם שתי מפלגות זוטרות, "מפלגת ההגנה העצמית של הרפובליקה של פולין" מפלגה לאומנית-קתולית קיצונית ו"ליגת המשפחות הפולניות" מפלגה שהוקמה בידי כמה אנשי עסקים (שתי המפלגות נטמעו אחר כך בתוך "חוק וצדק", שמפלגת "ליגת המשפחות הפולניות" פורקה לחלוטין). באוקטובר אותה שנה. נבחר לך קצ'ינסקי לתפקיד נשיא פולין, כשהוא גובר על דונלד טוסק, ונכנס לתפקידו ב-23 בדצמבר 2005, כאשר הושבע בפני האספה הלאומית אמר שחזונו הוא: "להסיט את פולין מהדרך שצעדה בה בעקבות המשטרים במערב אירופה", שלדעתו "הרחיקו את העם ממסורת בת אלף שנה ומעברו הפטריוטי".

בשנת 2007 הייתה המפלגה למפלגת האופוזיציה, לאחר פיזור הפרלמנט ועריכת בחירות בזק, בעקבות שערוריות שחיתות בממשלה ויחסים מתוחים עם האיחוד האירופי. מפלגת "המצע האזרחי" בראשות דונלד טוסק ניצחה בבחירות לפרלמנט וזכתה ב-44% מהקולות, בעוד מפלגת החוק והצדק קיבלה רק כ-30% מהקולות. מפלגת האיכרים, השותפה המועדפת על "המצע האזרחי" להקמת קואליציה, זכתה לפי בכ-8% - דבר שאפשר לשתי המפלגות רוב בפרלמנט.

ב-10 באפריל 2010, מספר בכירים במפלגה, בהם לך קצ'ינסקי נהרגו בתאונת מטוס ב-2010. בבחירות לנשיאות פולין שנערכו ב-20 ביוני 2010 לאחר מותו של לך הכריז ירוסלב על התמודדותו. הוא זכה ב-36.46% מקולות המצביעים בסיבוב הראשון, אך הפסיד בסיבוב השני שנערך ב-4 ביולי ליריבו ברוניסלב קומורובסקי.

לקראת בחירות 2015 מינה ירוסלב קצ'ינסקי, הידוע כשמרן אדוק, פוליטיקאית מתונה ממנו למועמדת לראשות הממשלה. ביאטה שידלו, בתקווה שתמשוך מצביעים שאינם מרוצים מהממשלה היוצאת, הפרו־אירופית. מפלגת "החוק והצדק" ניצחה בבחירות הכללית ווזכתה ל-39.1% מקולות הבוחרים, ואילו מפלגת השלטון "המצע האזרחי" התרסקה וזכתה ל-23.4% בלבד. בבחירות לנשיאות התמודד חבר המפלגה אנדז'יי דודה מול הנשיא המכן ברוניסלב קומורובסקי. בסיבוב הראשון זכה ב-34.5% מהקולות, בעוד יריבו זכה ב-33.1%, אולם כיוון שאף אחד מהמתמודדים לא צבר תמיכה של יותר מ-50%, נערך סיבוב שני ב-25 במאי. בסיומו זכה דודה בכ-51% מהקולות, וקומורובסקי ב-48%.

בדצמבר 2017, ממשלת פולין בראשותה של "חוק וצדק" החליטה להעביר סדרת רפורמות שמטרתם להעניק לה שליטה מוחלטת על כל מוסדות השלטון, התקשורת ובעיקר בתי המשפט. כולל חוק שהפך את בתי המשפט בפולין לכפופים לממשלה המקומית. חוק שקובעה כי פוליטיקאים יוכלו לבחור את חברי 'המועצה הארצית השופטת' הממנה את שופטי בית המשפט החוקתי בפולין. בנוסף, מאפשר החוק לבית המשפט העליון בפולין "לבצע ביקורות חריגות על החלטות של ערכאות נמוכות יותר, לרבות כאלו שהתקבלו לאורך 20 השנים האחרונות". סעיף נוסף קבע כי גיל הפרישה של שופטים ירד מגיל 70 לגיל 65, כך שכמעט 40% מהשופטים המכהנים בבית המשפט העליון בפולין אולצו להיפרד מתפקידם. מנהיגי האופוזיציה בתגובה אמרו ש "המפלגה בדרך להשלטת משטר דיקטטורי בפולין". בנוסף השתלטה על כלי התקשורת הממשלתיים (תחנות רדיו וטלוויזיה), שהחלו לשדר תעמולה אגרסיבית בזכות הערכים השמרניים והאידאולוגיה הלאומנית של המפלגה. והוגבלה נוכחות התקשורת בפרלמנט.

בינואר 2018, אישר הפרלמנט הפולני את הצעת חוק שיזמה המפלגה שאוסרת לייחס "לעם הפולני או לממשלת פולין" אחריות לרצח העם היהודי, וכן תאסור על שימוש בביטוי "מחנה השמדה פולני". החוק עורר סערה בישראל ובעולם. החוק תוקן ביולי 2018, לאחר שראש ממשלת ישראל בנימין נתניהו וראש ממשלת פולין יצאו בהצרה משותפת בה אמרו:"אנו דוחים את הניסיונות להאשים את פולין או את האומה הפולנית בכללותה בזוועות שבוצעו על ידי הנאצים ומשתפי הפעולה שלהם מאומות שונות".

בבחירות 2019, המפלגה קיבלה כמעט 44% מקולות הבוחרים. מפלגת הימין הקיצוני "קונפדרציה", בעלת אידאולוגיה בעלת מאפיינים אנטישמיים, איסלאמופובים והומופובים, קיבלה כ-7% מהקולות ותמכה ב"חוק וצדק" בהקמת הממשלה.

ביולי 2020, זכה אנדז'יי דודה לכהונה שנייה כנשיא פולין, לאחר שניצח בבחירות את ראש העיר ורשה רפאל צ'אסקובסקי. דודה זכה ברוב של 51.2%, לעומת 48.8% של יריבו.

בפברואר 2021, הציעה ממשלת פולין להטיל מס על פרסום בכלי התקשורת הפרטיים במדינה. מנהיגי מפלגת "חוק וצדק" טענו שלחברות תקשורת זרות יש יותר מדי השפעה בפולין, בעוד שמבקרי הממשלה טענו שהמפלגה רוצה להגביר את השליטה על המדינה. החברות המוחות טוענות כי המס ייצור אי-שוויון נוסף בין כלי תקשורת ממשלתיים ופרטיים, וכי זאת תהיה פגיעה נוספת בעצמאותן.

מאז מאי 2021 המפלגה עומדת בראש גוש פוליטי הימין המאוחד.

באוגוסט 2021, הפרלמנט של פולין העביר חוק חדש שהגביל את הבעלות הזרה על כלי תקשורת במדינה. הממשלה התקשתה לקיים הצבעה אחרי שאיבדה את הרוב הקואליציוני שלה. ראש הממשלה וחבר המפלגה מטאוש מורבייצקי פיטר את סגנו, ירוסלב גווין, שהתנגד לחוק ועומד בראש מפלגת "הסכם" שהייתה חברה בקואליציה השלטת. הממשלה האשימה אותו ב"פגיעה באמון" והיא נאלצה להסתדר ללא 13 המחוקקים שלה, ולהנהיג ממשלת מיעוט.

החוק הפולני נחקק באותו הערב שבו אושר בפרלמנט גם החוק שיקשה על יהודים לתבוע בחזרה רכוש שנגזל על-ידי הנאצים ולא הושב להם על-ידי פולין אחרי מלחמת העולם השנייה.

בבחירות שנערכו ב 15 לאוקטובר 2023 המפלגה השיגה את מספר המושבים הגבוה ביותר מבין המפלגות (194 מתוך 460ׂׂׂׂ). ב 27.11.2023 נשיא פולין אנדז׳יי דודה, בעצמו איש מפלגת ״חוק וצדק״, השביע ממשלה בראשות המפלגה אולם ממשלה זו לא צפויה לזכות באמון רוב הפרלמנט ולכן צפויה להתפרק באמצע דצמבר

אידאולוגיה
----------

המפלגה היא בעלת אידאולוגיה שמרנית, לאומנית, ודתית קתולית. ומקדמת באופן פעיל מדיניות שמרניות בנושאים חברתיים ומוסריים, כולל התנגדות להפלות, התנגדות לנישואים חד מיניים, המתת חסד, מחקר בתאי גזע עובריים והפריה חוץ גופית. המפלגה גם מתנגדת לקליטת הגירה ומבקשי מקלט, במיוחד בעקבות מלחמת האזרחים באוקראינה, ומשבר ההגירה באירופה. ב-2016 הודיעה שלא תסכים לקבל אלפי מבקשי מקלט במסגרת תוכנית המכסות שנקבעה על ידי האיחוד האירופאי. מפלגת החוק והצדק של פולין היא מפלגה אירו-סקפטית.

המדיניות הכלכלית של המפלגה דוגלת במעורבת המדינה בכלכלה כולל הלאמה של בנקים ומפעלי תעשייה, כלכלה ריכוזית, התנגדות לכלכלת השוק, ותמיכה ממשלתית בעידוד הילודה באמצעות קצבאות ומענקים.

במאי 2019, אושרה במועצת העיר קרשניק, הנשלטת בידי "חוק וצדק", הצעה לסדר היום להכריז על העיר כאזור חופשי מלהט"ב כדי להגן על עצמה מפני "קיצוניים ששואפים למהפכה תרבותית". בעקבות קרשניק שש ערים נוספות, ומאה רשויות מקומית בפולין, הנשלטות בידי חברי "חוק וצדק" הוכרזו "אזור חופשי מלהט"ב".

בקיץ 2020, קידמה המפלגה "מצע למען ערכי המשפחה" לקראת הבחירות לנשיאות. נשיא פולין, אנדז'יי דודה, נשבע "להגן על ילדים מפני אידאולוגיה להט"בית". דודה, שזוכה לתמיכתה של "חוק וצדק", התחייב במצע החדש לא לתמוך בנישואי זוגות חד־מיניים או באימוץ ילדים בידי משפחות גאות. בסעיף אחר שהוא קורא "לאסור הפצת אידאולוגיה להט"בית בבתי ספר ובמוסדות ציבור".

ביולי 2020, הודיעה ממשלת פולין על פרישה מאמנת איסטנבול (האמנה למניעה ומאבק באלימות כלפי נשים ואלימות במשפחה). שר המשפטים אמר שהאמנה היא "המצאה פמיניסטית שנועדה להצדיק אידאולוגיה גאה, ו"נוגדת את הערכים השמרנים של פולין".

בינואר 2021, נכנס לתוקף האיסור הכמעט מוחלט נגד הפלות בפולין שקידמה המפלגה במשך מספר שנים. האיסור נכנס לתוקף שלושה חודשים לאחר שבית המשפט העליון במדינה פסק שהפסקת הריון במקרה של מומים בעובר איננה חוקתית.

במרץ 2021, לאחר שהצליחה למנוע מזוגות להט"בים לאמץ ילדים ביחד, קידמה מפלגת "החוק והצדק" הצעת חוק חדשה המבקשת לאסור על להט"בים גם כהורים יחידנים. לאחר אך שכמה משפחות של זוגות להט"בים הצליחו לעקוף את ההגבלה על אימוץ, בכך שאחד או אחת מבני או בנות הזוג אימצו ילד באופן יחידני.

הישגים במערכות הבחירות
----------------------

### סיים

| שנה | # קולות |  % מסך הקולות | # מושבים | +/– |
| --- | --- | --- | --- | --- |
| 2001 | 1,236,787 | 9.5 (#4) | 44 / 460 |  |
| 2005 | 3,185,714 | **27.0 (#1)** | 155 / 460 | Increase 111 |
| 2007 | 5,183,477 | 32.1 (#2) | 166 / 460 | Increase 11 |
| 2011 | 4,295,016 | 29.9 (#2) | 157 / 460 | Decrease 9 |
| 2015 | 5,711,687 | **37.6 (#1)** | 235 / 460 | Increase 78 |
| 2019 | 8,051,935 | **43.6 (#1)** | 235 / 460 | Steady |

### סנאט

| שנה | # מושבים | +/– |
| --- | --- | --- |
| 2001 | 0 / 100 |  |
| כחלק מהקואליציה של הסנאט של 2001 אשר זכה ב-15 מושבים. |
| 2005 | 49 / 100 | Increase 49 |
| 2007 | 39 / 100 | Decrease 10 |
| 2011 | 31 מתוך 100 | Decrease 8 |
| 2015 | 61 / 100 | Increase 30 |
| 2019 | 48 / 100 | Decrease 13 |

### הפרלמנט האירופי

| שנה | # קולות |  % מסך הקולות | # מושבים | +/– |
| --- | --- | --- | --- | --- |
| 2004 | 771,858 | 12.7 (#3) | 7 / 54 |  |
| 2009 | 2,017,607 | 27.4 (#2) | 15 / 50 | Increase 8 |
| 2014 | 2,246,870 | 31.8 (#2) | 19 / 51 | Increase 4 |
| 2019 | 6,192,780 | **45.38 (#1)** | 27 / 51 | Increase 8 |

קישורים חיצוניים
----------------

ויקישיתוף מדיה וקבצים בנושא **חוק וצדק** בוויקישיתוף
* 

* אתר האינטרנט הרשמי של חוק וצדק (בפולנית)
* חוק וצדק, ברשת החברתית פייסבוק

* חוק וצדק, ברשת החברתית אקס (טוויטר)

* חוק וצדק, ברשת החברתית אינסטגרם

* חוק וצדק, סרטונים בערוץ היוטיוב

* חוק וצדק, באתר פליקר
* נתי יפת, קריסת בית המשפט לחוקה בפולין - צעד אחר צעד, באתר זמן ישראל, 20 ביוני 2019
* ערב הבחירות בפולין, האדם החשוב ביותר במדינה הוא זה שבכלל לא מתמודד, באתר הארץ, 25 בספטמבר 2019
* ynet והסוכנויות, פולין: המפלגה שהתעמתה עם ישראל בדרך לניצחון בבחירות, באתר ynet, 14 באוקטובר 2019
* פולין: החזרת רכוש היהודים הפכה לסוגיה בקמפיין הבחירות, באתר וואלה!‏, 16 ביוני 2020
* אתר למנויים בלבד אי־פי ורויטרס, ממשלת פולין מפצירה באופוזיציה — עִזרו לנו לשחרר את כספי האיחוד האירופי, באתר הארץ, 14 בדצמבר 2022
* סדרת הכתבות | דמוקרטיה.סוף, רשימת השמעה, באתר יוטיוב‏ (10 חלקים) בערוץ תאגיד השידור הישראלי

הערות שוליים
------------

1. ↑  רומן פריסטר, רשה, שני אחים יצאו לכבוש את פולין, באתר הארץ, 16 באפריל 2010
2. ↑  לילי גלילי, פולין רוצה להתקרב לאיחוד, אך הנשיא קצ'ינסקי כבר מאיים במשבר, באתר הארץ, 22 באוקטובר 2007
3. ↑  לילי גלילי, ניצחון לאופוזיציה בבחירות לפרלמנט הפולני; רה"מ קצ'ינסקי הודה בתבוסתו, באתר הארץ, 21 באוקטובר 2007
4. ↑  שירות גלובס, ‏מכה קשה לפולין: נשיא פולין נהרג בהתרסקות מטוס קטלנית ברוסיה יחד עם צמרת הממשל, באתר גלובס, 10 באפריל 2010
5. ↑  שירות פייננשל טיימס, ‏פולין: קומורובסקי יהיה הנשיא הבא, באתר גלובס, 5 ביולי 2010  
רומן פריסטר, ברוניסלב קומורובסקי נבחר לנשיא פולין: "הדמוקרטיה ניצחה", באתר הארץ, 5 ביולי 2010
6. ↑  אתר למנויים בלבד אלכס דובאל סמית, גרדיאן, מהפך בפולין: הלאומנים שבים לשלטון אחרי שמונה שנים, באתר הארץ, 25 באוקטובר 2015
7. ↑  איי.פי וניו יורק טיימס, הסקרים פספסו גם בפולין: הנשיא קומורובסקי הפסיד בסיבוב הראשון ליריבו השמרני, באתר הארץ, 11 במאי 2015
8. ↑  גרדיאן ורויטרס, נשיא פולין הודה בתבוסתו בבחירות ליריבו השמרן, באתר הארץ, 25 במאי 2015
9. ↑  אסף אוני, ‏מה קרה במדינה היחידה באירופה שבה הקואליציה בוחרת שופטים, באתר גלובס, 26 במרץ 2023
10. ↑  ניצן צור, ‏בעולם / חוק וסדר, באתר דבר העובדים בארץ ישראל, 12 בדצמבר 2017
11. ↑  גיא אלסטר‏, סירוס בתי המשפט ושליטה על התקשורת: פולין שוקעת אל תוך דיקטטורה, באתר וואלה!‏, 4 בינואר 2018
12. ↑  רוברט פילפוט, המדריך לדמוקטטור, באתר זמן ישראל, 20 בספטמבר 2020
13. ↑  וול סטריט ג'ורנל, ‏הפגנות בפולין על רקע הגבלת נוכחות התקשורת בפרלמנט, באתר גלובס, 18 בדצמבר 2016
14. ↑  רענן שמש-פורשנר, החוק הפולני: המשלחות לפולין עלולות להפוך למסעות הכחשת שואה, באתר "שיחה מקומית", 28 בינואר 2018  
חנין זועבי, האם החוק הפולני החדש כל כך שונה מחוק הנכבה?, באתר "שיחה מקומית", 11 בינואר 2018
15. ↑  עופר אדרת, קראו בעברית: החוק הפולני החדש שמעורר סערה בישראל, באתר הארץ, 1 בפברואר 2018  
עידו ליבן, הדיון סביב החוק הפולני: כמו חתול התוקף את בבואתו במראה, באתר "שיחה מקומית", 11 באפריל 2018
16. ↑  עופר אדרת ונעה לנדאו, יד ושם: הצהרת נתניהו ורה"מ הפולני מנוגדת לעובדות ההיסטוריות, החוק מייצר אווירת הפחדה, באתר הארץ, 5 ביולי 2018
17. ↑  אתר למנויים בלבד עופר אדרת, הבחירות בפולין: מפלגת השלטון "חוק וצדק" התחזקה ותרכיב את הממשלה הבאה, באתר הארץ, 14 באוקטובר 2019
18. ↑  אתר למנויים בלבד הארץ, רויטרס וגרדיאן, נשיא פולין דודה ניצח בבחירות את ראש העיר הליברלי של ורשה, באתר הארץ, 12 ביולי 2020
19. ↑  כלי תקשורת בפולין שובתים בשל מס על פרסום שעלול לפגוע בעצמאותם, באתר וואלה!‏, 10 בפברואר 2021
20. ↑  פולין: הפרלמנט אישר חוק שעשוי להגביל את התקשורת במדינה, באתר וואלה!‏, 12 באוגוסט 2021
21. ↑  על מסלול התנגשות עם ארה"ב: פולין הצביעה בעד "חוק הטלוויזיה", באתר ynet, 12 באוגוסט 2021
22. ↑  "הדמוקרטיה ניצחה". מדגמים בפולין: מפלגת השלטון הלאומנית לא תרכיב קואליציה, באתר ynet, 16 באוקטובר 2023
23. ↑  A. B. C. News, Polish opposition leader Tusk declares win after exit poll shows ruling conservatives lose majority, ABC News (באנגלית)
24. 1 2  רומן פריסטר, הכלכלה והכנסייה במרכזה של מערכת בחירות סוערת בפולין, באתר הארץ, 7 באוקטובר 2011
25. ↑  אתר למנויים בלבד ריק ליימן, ניו יורק טיימס, המהגרים האוקראינים נתקלים בכתף קרה בבואם לאירופה, באתר הארץ, 1 ביוני 2015
26. ↑  אתר למנויים בלבד ניו יורק טיימס וגרדיאן, מדינות האיחוד האירופי קלטו לשטחן מהגרים כחלק מהסכם. שלוש מהן צפצפו עליו, באתר הארץ, 2 באפריל 2020
27. ↑  חשש לדמוקרטיה בפולין: עשרות שופטים הודחו, באתר ynet, 4 ביולי 2018
28. ↑  אתר למנויים בלבד אקונומיסט, כאב הראש החדש של אירופה – ממשלת פולין, באתר הארץ, 6 בדצמבר 2015
29. ↑  אתר למנויים בלבד רויטרס, עיר בפולין הצביעה: נשארים אזור נטול להט"ב, באתר הארץ, 23 בספטמבר 2020
30. ↑  אתר למנויים בלבד ניו יורק טיימס, האיחוד האירופי שלל מימון לערים בפולין שהכריזו על עצמן "אזור נקי מלהט"ב", באתר הארץ, 31 ביולי 2020  
דרור בלילטי, ‏זוהי המציאות הטרגית של החיים בפולין ב"אזור ללא להט"בים", באתר ‏מאקו‏, 10 במרץ 2020
31. ↑  אתר למנויים בלבד בכיר בממשלת צרפת: הרשויות בפולין מנעו ממני להגיע ל"אזור נטול להט"ב", באתר הארץ, 9 במרץ 2021
32. ↑  אתר למנויים בלבד גרדיאן ורויטרס, נשיא פולין אמר כי "האידאולוגיה הלהט"בית" הרסנית יותר מקומוניזם, באתר הארץ, 14 ביוני 2020
33. ↑  אתר למנויים בלבד הארץ, בממשלת פולין מתכוונים לפרוש מאמנה אירופית למניעת אלימות נגד נשים, באתר הארץ, 27 ביולי 2020
34. ↑  אתר למנויים בלבד איי.פי, וניו יורק טיימס, בפולין נכנס לתוקף האיסור הכמעט מוחלט על הפלות. המונים יצאו לרחובות במחאה, באתר הארץ, 28 בינואר 2021
35. ↑  ונסה גרה - סוכנות הידיעות AP, ‏מחאה / "גוף האישה הוא שדה קרב פוליטי", באתר דבר העובדים בארץ ישראל, 20 בדצמבר 2020
36. ↑  אתר למנויים בלבד רויטרס, ממשלת פולין רוצה לאסור על זוגות להט"בים לאמץ ילדים — גם כהורים יחידנים, באתר הארץ, 11 במרץ 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007411694205171
* GND: 7698706-1
* LCCN: no2010106610
* NKC: ko20181019161
* SUDOC: 171859936
* VIAF: 2649156317456102350006
* WorldCat (עם VIAF): 2649156317456102350006

 |